1.  ปัจจัยความเสี่ยง

ความผันผวนของอัตราแลกเปลี่ยน

รายได้จากห้องพักระหว่างร้อยละ 70 และร้อยละ 80 ได้ถูกกำหนดเป็นเงินสกุลหลัก
โดยส่วนใหญ่จะเรียกเก็บเป็นเงินสกุลเหรียญสหรัฐอเมริกา เนื่องจากรายได้มากกว่า 1.2
พันล้านบาทต่อปีของบริษัทฯ เป็นเงินสกุลเหรียญสหรัฐฯ ในขณะที่ค่าใช้จ่ายส่วนใหญ่เป็นเงินสกุลบาท
ดังนั้น การลดค่าลงของเงินสกุลเหรียญสหรัฐฯ
เมื่อแปลงเป็นเงินสกุลบาทจึงส่งผลทำให้เกิดความผันผวนต่อผลการดำเนินงานทางการเงินของบริษัทฯ

  บริษัทฯ ไม่มีสินทรัพย์หรือหนี้สินที่เป็นสาระสำคัญซึ่งกำหนดเป็นเงินสกุลต่างประเทศ
  และในปัจจุบันบริษัทฯ
  มิได้ใช้เครื่องมือทางการเงินเพื่อป้องกันความเสี่ยงจากความผันผวนของอัตราแลกเปลี่ยน
  อย่างไรก็ตาม จากสถานการณ์ที่ค่าเงินสกุลบาทปรับตัวสูงขึ้นเมื่อเทียบกับค่าเงินสกุลเหรียญสหรัฐฯ
  ในช่วงไม่กี่ปีที่ผ่านมา บริษัทฯ
  จึงอยู่ระหว่างการพิจารณาที่จะใช้เครื่องมือทางการเงินเพื่อป้องกันความสามารถในการทำกำไรของบริษัทฯ
  ในอนาคต

สภาพเศรษฐกิจและสถานการณ์ท่องเที่ยวของประเทศไทย

  เนื่องจากรายได้ส่วนใหญ่ของบริษัทฯ
  มาจากธุรกิจการท่องเที่ยวและธุรกิจการขายอสังหาริมทรัพย์ในประเทศไทย
  การดำเนินงานของบริษัทฯ จึงขึ้นอยู่กับสภาพเศรษฐกิจของบระเทศไทย ของโลก
  และธุรกิจการท่องเที่ยวในประเทศไทย เหตุการณ์ใดๆ อาทิ เช่น
  การเปลี่ยนแปลงความน่าดึงดูดของประเทศไทยในฐานะเป็นสถานที่ท่องเที่ยว
  สภาวะเศรษฐกิจที่ถดถอย การก่อการร้าย การเพิ่มขึ้นของอาชญากรรม ความวุ่นวายในประเทศ
  หรือการแพร่ระบาดของโรคต่างๆ ซึ่งส่งผลกระทบต่อการท่องเที่ยวในประเทศไทย
  หรือการลดลงในมูลค่าของอสังหาริมทรัพย์ใน ลากูน่า ภูเก็ต อาจจะส่งผลกระทบด้านลบต่อธุรกิจ
  สถานะทางการเงิน ความสามารถในการทำกำไร และผลการดำเนินงานของบริษัทฯได้

  ในช่วงสามปีที่ผ่านมา
  ธุรกิจการท่องเที่ยวในประเทศไทยได้รับผลกระทบจากการก่อการร้ายในกรุงนิวยอร์ก
  และเกาะบาหลี สภาพเศรษฐกิจโลกที่ซบเซา สงครามอิรัก และโรคซาร์ส (SARS)
  เหตุการณ์ต่างๆ เหล่านี้ได้มีอิทธิพลต่อผลการดำเนินงานของบริษัทฯ แต่ในทางกลับกัน ในปี 2546
  ตลาดอสังหาริมทรัพย์ในจังหวัดภูเก็ตกลับได้รับความนิยม และยังคงได้รับความสนใจอย่างต่อเนื่อง
  ซึ่งสามารถช่วยชดเชยการลดลงของรายได้และความสามารถในการทำกำไรของโรงแรมได้ดียิ่งกว่า
  บริษัทฯ คาดว่าธุรกิจขายอสังหาริมทรัพย์จะมีอัตราการเติบโตขึ้นอย่างมาก
  ซึ่งจะช่วยกระจายความเสี่ยงในการดำเนินธุรกิจ นอกจากนี้ บริษัทฯ
  ได้ลงทุนโดยตรงในธุรกิจโรงแรมในต่างประเทศเป็นครั้งแรก ภายใต้ชื่อ โรงแรมบันยัน ทรี
  ลิเจียง โดยจะเริ่มการก่อสร้างในปี 2547 ซึ่งถือเป็นการกระจายการลงทุนของบริษัทฯ
  นอกเหนือจากธุรกิจการท่องเที่ยวในประเทศไทย

สภาพการแข่งขันทางธุรกิจ

แหล่งท่องเที่ยว

  ประเทศอินโดนีเซียยังคงประสบปัญหาความไม่มั่นคง
  ซึ่งส่งผลโดยตรงต่อธุรกิจการท่องเที่ยวในภูมิภาคนี้ โดยเฉพาะบาหลี
  ซึ่งถือว่าเป็นคู่แข่งโดยตรงที่สำคัญของจังหวัดภูเก็ต หลังจากเหตุการณ์ระเบิดในเดือนตุลาคม
  2545 บาหลีได้ดำเนินการด้านการตลาดไปทั่วโลกด้วยการแข่งขันด้านราคาอย่างดุเดือด
  แต่เป็นที่โชคดีว่าฤดูการท่องเที่ยว และช่วงนอกฤดูการท่องเที่ยวของทั้งบาหลี
  และของจังหวัดภูเก็ตไม่ตรงกัน
  รวมทั้งการลดราคาห้องพักในบาหลีไม่มีผลกระทบต่อราคาห้องพักของลากูน่า ภูเก็ต

  นอกจากนี้บริษัทฯ
  ยังหวังในด้านดีว่าจังหวัดภูเก็ตจะยังคงกลับมาเป็นที่นิยมของตลาดต่างประเทศได้ในเร็วๆ นี้

  ธุรกิจโรงแรม

  กลุ่มคู่แข่งของโรงแรมใน ลากูน่า ภูเก็ต ประกอบด้วย โรงแรมเจ ดับบลิว แมริออท รีสอร์ท
  แอนด์ สปา โรงแรมเลอ เมอริเดียน ภูเก็ต บีช รีสอร์ท โรงแรมเลอ รอยัล เมอริเดียน ภูเก็ต
  ยอช์ท คลับ และ โรงแรมอมันปุรี ซึ่งเป็นคู่แข่งที่สำคัญรองลงมา ซึ่งทั้งหมดตั้งอยู่ในจังหวัดภูเก็ต
  มีโครงการโรงแรมบางโครงการที่ได้เปิดตัวแล้ว หรืออยู่ในระหว่างการก่อสร้าง
  ซึ่งมีเพียงสามโครงการเท่านั้นที่เข้าข่ายเป็นคู่แข่งที่สำคัญของบริษัทฯ คือ โรงแรมและบ้านพัก
  ตรีศาลา (คาดว่าจะเริ่มเปิดดำเนินการในไตรมาสที่ 3 ของปี 2547)
  ตั้งอยู่ทางตอนเหนือของหาดบางเทา และโรงแรมระดับสี่ดาวอีก 2 แห่ง ที่เปลี่ยนชื่อใหม่เป็น
  ภายใต้ชื่อ โรงแรมคอนราด และโรงแรมฮิลตัน
  โรงแรมตรีศาลาจะเป็นคู่แข่งที่สำคัญของโรงแรมบันยัน ทรี ภูเก็ต
  ส่วนโรงแรมระดับสี่ดาวทั้งสองแห่งที่มีการเปลี่ยนชื่อใหม่ คาดว่าจะส่งผลกระทบเพียงเล็กน้อยต่อ
  ลากูน่า ภูเก็ต

  สภาวะนอกฤดูท่องเที่ยว

  ตั้งแต่เดือนพฤษภาคมถึงเดือนตุลาคม ถือเป็นช่วงนอกฤดูท่องเที่ยวของจังหวัดภูเก็ต
  ซึ่งตามปกติแล้วอัตราการเข้าพักในโรงแรมต่างๆ จะต่ำและอัตราค่าห้องพักจะลดต่ำลงไปด้วย
  ปรากฏการณ์เช่นนี้ ยิ่งเห็นได้ชัดจากช่วงปีที่ผ่านมา
  สภาวะทางเศรษฐกิจของโลกมีผลกระทบต่อกลุ่มลูกค้าการจัดประชุมและสัมมนา
  รวมทั้งการกลับมาใหม่ของบาหลี (ก่อนที่จะเกิดเหตุระเบิดขึ้น)
  ที่มีอัตราการเข้าพักที่ต่ำในช่วงนอกฤดูการท่องเที่ยวและได้ปรับตัวดีขึ้นในช่วงปีที่ผ่านมา
  โรงแรมทั้งห้าแห่งใน ลากูน่า ภูเก็ต ได้ร่วมกันจัดทำแผนการส่งเสริมการขาย
  โดยเน้นกลุ่มเป้าหมายเป็นนักท่องเที่ยวในภูมิภาค
  รวมทั้งตลาดการประชุมและสัมมนาแผนส่งเสริมการขายที่เรียกว่า “ลากูน่า ภูเก็ต พลัส”
  ซึ่งเป็นข้อได้เปรียบในการแข่งขันของ ลากูน่า ภูเก็ต ได้ประสบความสำเร็จเป็นอย่างมาก
  และจะยังคงอยู่ในแผนส่งเสริมการขายต่อไป

  ความเสี่ยงจากการดำเนินงานในธุรกิจการให้บริการ

  โรงแรมต่างๆ ของบริษัทฯ ต่างก็มีความเสี่ยงจากการดำเนินงานในธุรกิจการให้บริการ
  โดยความเสี่ยง ดังกล่าวประกอบด้วย

-   ฤดูท่องเที่ยวซึ่งแตกต่างตามประเภทการท่องเที่ยว
    และกลุ่มธุรกิจ/การค้าเพื่อการท่องเที่ยวตลอดทั้งปี และด้วยเหตุนี้รายได้ของบริษัทฯ
    จึงมีแนวโน้มที่จะแปรเปลี่ยนได้ในช่วงปี

-   การขึ้นอยู่กับรูปแบบการท่องเที่ยวและความชอบในสถานที่ท่องเที่ยวของจังหวัดภูเก็ต

-   การเปลี่ยนแปลงเงื่อนไขกฎระเบียบในประเทศไทย

-   จำนวนห้องพักในจังหวัดภูเก็ตที่มีมากเกินความต้องการ หรือ
    ความต้องการห้องพักของลูกค้าที่ลดลงในบางช่วง
    ที่อาจจะส่งผลกระทบในทางลบต่ออัตราการเข้าพัก และอัตราราคาห้องพัก

-   การเปลี่ยนแปลงโดยรวม
    ทั้งสภาพเศรษฐกิจในภูมิภาคและท้องถิ่นอาจจะส่งผลกระทบต่อการใช้จ่ายของผู้บริโภคและการท่องเที่ยวของประชาชน
    ซึ่งอาจจะทำให้ต้นทุนค่าใช้จ่ายในการดำเนินงานเพิ่มสูงขึ้น อันเนื่องจากภาวะเงินเฟ้อ
    และปัจจัยอื่นๆ ซึ่งอาจไม่สามารถชดเชยโดยรายได้ที่เพิ่มขึ้นได้

-   สภาพการเมืองในประเทศและภูมิภาค รวมทั้งสภาพสังคมมีผลกระทบต่อความต้องการของตลาด
    เช่น อาชญากรรม ความไม่สงบในสังคม และการก่อการร้าย

-   การแพร่ระบาดของโรคซึ่งมีผลกระทบต่อการท่องเที่ยว และธุรกิจการท่องเที่ยว

-   คำเตือนภัยเกี่ยวกับการท่องเที่ยวที่เตือนให้ประชาชนเลื่อนและ/หรือหลีกเลี่ยงการเดินทางท่องเที่ยว

-   การเคลื่อนไหวของอัตราแลกเปลี่ยนเงินตราต่างประเทศ

-   ความสะดวกในการเดินทางเข้าประเทศไทย
    และโดยเฉพาะอย่างยิ่งความสามารถในการขนส่งทางอากาศมายังประเทศไทยและจังหวัดภูเก็ต
    และ

-   สภาพภูมิอากาศที่แปรปรวนและภัยทางธรรมชาติ

  ปัจจัยต่างๆ เหล่านี้ สามารถส่งผลเสียต่อธุรกิจของบริษัทฯ บริษัทฯ
  จึงได้ให้ความสนใจในแต่ละเรื่องอย่างใกล้ชิด เพื่อบริษัทฯ จะสามารถนำกลยุทธ์ของบริษัทฯ
  มาปรับใช้ได้ทันท่วงทีเมื่อมีการเปลี่ยนแปลงใดๆ ที่มีผลต่อการดำเนินงานของบริษัทฯ

  ความเสี่ยงในการบริหารงาน

  ความสำเร็จทางการบริหารของบริษัทฯ ส่วนใหญ่ขึ้นอยู่กับทักษะ ความชำนาญ ประสบการณ์
  และการบริหารงานของทีมผู้บริหารอาวุโส หากบริษัทฯ ขาดพนักงานที่เป็นหนึ่งในทีมผู้บริหารนี้
  อาจส่งผลในด้านลบต่อความสามารถในการจัดการและดำเนินกลยุทธ์เพื่อให้ประสบความสำเร็จได้
  ความสำเร็จของบริษัทฯ ในอนาคตยังขึ้นอยู่กับการบริการอย่างต่อเนื่องในการดำเนินงานหลักๆ
  การจัดการทางการตลาด การออกแบบ และบริหารงานทั่วไป

  กรรมสิทธิ์ในที่ดิน

  ในปี พ.ศ. 2546
  เกิดข้อถกเถียงเป็นอย่างมากในประเทศไทยเกี่ยวกับการที่เจ้าของที่ดินถือกรรมสิทธิ์ในที่ดินของตนเองถูกต้องหรือไม่
  ทั้งนี้ มีการรายงานข่าวในหนังสือพิมพ์หลายฉบับ ระบุว่าบริษัทในกลุ่มลากูน่า
  อาจจะถือครองกรรมสิทธิ์ในที่ดินบางแปลงที่เป็นเจ้าของอยู่อย่างไม่ถูกต้อง แม้ว่า บริษัทฯ
  จะมีความมั่นใจว่า บริษัททั้งหลายในกลุ่มถือครองกรรมสิทธิ์ในที่ดินทั้งหมดที่ใช้ในการดำเนินธุรกิจ
  หรือที่ดินสำหรับการขายในประเทศไทยอย่างถูกต้อง แต่บริษัทฯ ไม่สามารถรับประกันได้ว่า
  จะไม่มีบุคคลหรือกลุ่มบุคคลใดร้องเรียนในกรรมสิทธิ์เหล่านั้น ถึงแม้ว่า
  การร้องเรียนในกรรมสิทธิ์ดังกล่าวจะไม่ประสบผลสำเร็จ
  แต่กระนั้นก็อาจจะส่งผลกระทบในทางลบต่อธุรกิจการขายอสังหาริมทรัพย์ในประเทศไทย
  หากผู้ซื้อแสดงความกังวลว่าบริษัทฯ ไม่สามารถโอนกรรมสิทธิ์ให้ได้

  กฎหมายแรงงานไทย

  พนักงานส่วนใหญ่ของบริษัทฯ เป็นคนไทย
  กฎหมายแรงงานในประเทศไทยให้การคุ้มครองแรงงานอย่างมาก ภายใต้กฎหมายแรงงาน
  โดยทั่วไปแล้ว บริษัทฯ ไม่สามารถไล่พนักงานออกได้โดยมิได้จ่ายเงินชดเชย เว้นแต่
  มีการประพฤติตนไม่เหมาะสม การละเว้นหน้าที่ หรือ ความไม่ซื่อสัตย์สุจริต ด้วยเหตุนี้ บริษัทฯ
  จึงมีมาตรการที่จำกัดในการลดจำนวนพนักงานเพื่อเพิ่มประสิทธิภาพ ลดต้นทุน หรือ
  เพื่อบรรลุวัตถุประสงค์อื่นที่คล้ายคลึงกันตามความเหมาะสม
  ช่วงเวลาที่เกิดโรคระบาดไข้หวัดซาร์ส (SARS) ในปี 2546 บริษัทฯ
  ถูกจำกัดในการการลดจำนวนพนักงาน
  จึงทำได้เพียงกำหนดโครงการสมัครใจลาหยุดงานโดยไม่รับเงินเดือนแทน ทั้งในอดีตและอนาคต
  บริษัทฯ จำเป็นต้องจำกัดการใช้โครงการสมัครใจต่างๆ
  ซึ่งบริษัทถูกกำหนดให้ต้องจ่ายค่าตอบแทนในอัตราที่สูง
  รวมทั้งการใช้มาตรการอื่นสำหรับพนักงานบางคนที่ถูกเลือกให้ลาออกและได้เลือกที่จะลาออกโดยให้ผลตอบแทนเป็นเงินก้อนและสวัสดิการอื่นๆ

 

--------------------------------------------